b'\n_START_ARTICLE_\nGatling\n_START_PARAGRAPH_\nGatling on menestyksekk\xc3\xa4in nykyaikaista konekiv\xc3\xa4\xc3\xa4ri\xc3\xa4 edelt\xc3\xa4nyt sarjatuliase. Yhdysvaltalainen keksij\xc3\xa4 Richard J. Gatling patentoi aseen 9. maaliskuuta 1862._NEWLINE_Gatlingissa on keskusakselin ymp\xc3\xa4rill\xc3\xa4 yleens\xc3\xa4 kuudesta kymmeneen piippu-lukkoyhdistelm\xc3\xa4\xc3\xa4, jotka ulkoisella voimanl\xc3\xa4hteell\xc3\xa4 \xe2\x80\x93 alkujaan k\xc3\xa4sikampi, my\xc3\xb6hemmin yleens\xc3\xa4 s\xc3\xa4hk\xc3\xb6moottori \xe2\x80\x93 keskusakselin ymp\xc3\xa4ri py\xc3\xb6riess\xc3\xa4\xc3\xa4n vuorollaan lataantuvat yhteisest\xc3\xa4 patruunan sy\xc3\xb6tt\xc3\xb6laitteesta, laukeavat laukaisukohtaan tullessaan ja poistavat hylsyn._NEWLINE_Gatlingeja k\xc3\xa4ytettiin v\xc3\xa4h\xc3\xa4isess\xc3\xa4 m\xc3\xa4\xc3\xa4rin Yhdysvaltain sis\xc3\xa4llissodassa vuosina 1861\xe2\x80\x931865. Niit\xc3\xa4 k\xc3\xa4ytettiin runsaasti siirtomaasodissa, ja Gatling-konekiv\xc3\xa4\xc3\xa4ri oli yksi amerikkalaisten voiton avaimia USA:n ja Espanjan sodassa 1898. Gatling pysyi USA:n armeijan varusteena aina vuoteen 1911, jolloin kevyempi Maxim-konekiv\xc3\xa4\xc3\xa4ri syrj\xc3\xa4ytti sen._NEWLINE_Gatlingin pahin ep\xc3\xa4kohta on se, ett\xc3\xa4 se vaatii ulkopuolisen voimanl\xc3\xa4hteen toimiakseen: alkuper\xc3\xa4inen Gatling toimi k\xc3\xa4sikammesta py\xc3\xb6ritt\xc3\xa4m\xc3\xa4ll\xc3\xa4, nyky\xc3\xa4\xc3\xa4n s\xc3\xa4hk\xc3\xb6moottorilla. Sen suurin etu on toimintavarmuus; toimintah\xc3\xa4iri\xc3\xb6n sattuessa ase ei jumiudu, vaan sy\xc3\xb6tt\xc3\xb6h\xc3\xa4iri\xc3\xb6n aiheuttanut patruuna yksinkertaisesti poistuu piipusta aseen py\xc3\xb6riess\xc3\xa4 ja latautuu automaattisesti uudella. S\xc3\xa4hk\xc3\xb6moottorik\xc3\xa4ytt\xc3\xb6isill\xc3\xa4 Gatlingeilla p\xc3\xa4\xc3\xa4st\xc3\xa4\xc3\xa4n valtaviin tulinopeuksiin, jopa 6000-7000 laukausta minuutissa. Ase my\xc3\xb6s j\xc3\xa4\xc3\xa4hdytt\xc3\xa4\xc3\xa4 itse itse\xc3\xa4\xc3\xa4n piippujen kiert\xc3\xa4ess\xc3\xa4 eik\xc3\xa4 ylikuumene yht\xc3\xa4 helposti kuin yksipiippuinen vy\xc3\xb6sy\xc3\xb6tt\xc3\xb6inen konekiv\xc3\xa4\xc3\xa4ri.\n_START_SECTION_\nGatling-tyyppiset my\xc3\xb6hemm\xc3\xa4t konekiv\xc3\xa4\xc3\xa4rit\n_START_PARAGRAPH_\nKonekiv\xc3\xa4\xc3\xa4rin\xc3\xa4 Gatlingin syrj\xc3\xa4ytti ensimm\xc3\xa4iseen maailmansotaan menness\xc3\xa4 vy\xc3\xb6sy\xc3\xb6tt\xc3\xb6inen Maxim-konekiv\xc3\xa4\xc3\xa4ri, mutta gatling-periaatetta k\xc3\xa4ytet\xc3\xa4\xc3\xa4n edelleen p\xc3\xa4\xc3\xa4asiassa yhdysvaltalaisvalmisteisiin lentokoneisiin asennettavissa konetykeiss\xc3\xa4._NEWLINE_Vuonna 1946 General Electricin insin\xc3\xb6\xc3\xb6rit p\xc3\xa4\xc3\xa4ttiv\xc3\xa4t kokeilla museosta lainaamaansa vuoden 1903 mallista Gatling-konekiv\xc3\xa4\xc3\xa4ri\xc3\xa4 k\xc3\xa4ytt\xc3\xa4m\xc3\xa4ll\xc3\xa4 sit\xc3\xa4 s\xc3\xa4hk\xc3\xb6moottorilla k\xc3\xa4sikammen sijaan. Tulokset olivat erinomaiset - he p\xc3\xa4\xc3\xa4siv\xc3\xa4t 5000 laukauksen minuuttitulinopeuteen, kun alkuper\xc3\xa4isen k\xc3\xa4sik\xc3\xa4ytt\xc3\xb6isen Gatlingin tulinopeus oli 200 laukausta minuutissa. Niinp\xc3\xa4 aseen pohjalta p\xc3\xa4\xc3\xa4tettiin suunnitella moottorik\xc3\xa4ytt\xc3\xb6inen 20 mm konetykki, joka sai tyyppinimen M61 Vulcan. Ase tuli palvelusk\xc3\xa4ytt\xc3\xb6\xc3\xb6n 1949, ja on yh\xc3\xa4 k\xc3\xa4yt\xc3\xb6ss\xc3\xa4. Monella kiert\xc3\xa4v\xc3\xa4ll\xc3\xa4 piipulla varustetussa konetykiss\xc3\xa4 v\xc3\xa4ltet\xc3\xa4\xc3\xa4n putkien kuumenemista putkia kierr\xc3\xa4tt\xc3\xa4m\xc3\xa4ll\xc3\xa4 Gatlingin periaatteen mukaisesti. Sotalaivoissa k\xc3\xa4ytet\xc3\xa4\xc3\xa4n my\xc3\xb6s gatling-tyyppisi\xc3\xa4 konetykkej\xc3\xa4 ohjusten l\xc3\xa4hitorjuntaan, kuten esimerkiksi Goalkeeper CIWS._NEWLINE_30 mm GAU-8/A Gatling-konetykki tunnetaan nimell\xc3\xa4 Avenger, 20 mm M61 Gatling-konetykki tunnetaan nimell\xc3\xa4 Vulcan ja 7,62 mm M134 Gatling-konekiv\xc3\xa4\xc3\xa4ri puolestaan nimell\xc3\xa4 Minigun.'